b'\n_START_ARTICLE_\nSon\xc4\x8dna ura\n_START_PARAGRAPH_\nS\xc3\xb3n\xc4\x8dna \xc3\xbara je ura, ki meri \xc4\x8das s pomo\xc4\x8djo navidezne lege Sonca na dnevnem nebu, oziroma s pomo\xc4\x8djo son\xc4\x8dne svetlobe, po navadi prek sence, ki jo na ravno ali krivo urino ploskev me\xc4\x8de palica - gnomon, postavljena pod razli\xc4\x8dnimi koti glede na ploskev. \xc4\x8ce so pravilno izdelane, son\xc4\x8dne ure ka\xc5\xbeejo \xc4\x8das dovolj to\xc4\x8dno skozi vse leto, saj je tropsko (Son\xc4\x8devo) leto v kratkoro\xc4\x8dnem smislu konstantno. Kako senca potuje po urini ploskvi, je odvisno od vrste ure - ali je ekvatorialna, vodoravna, navpi\xc4\x8dna, polarna. Na potek sence vpliva tudi stran v katero je usmerjena navpi\xc4\x8dna ura._NEWLINE_Son\xc4\x8dne ure ka\xc5\xbeejo krajevni Son\xc4\x8dev \xc4\x8das. Zaradi nagiba Zemljine vrtilne osi proti ekliptiki in neenake hitrosti njenega kro\xc5\xbeenja okrog Sonca pa nastanejo razlike med pravim in srednjim Son\xc4\x8devim \xc4\x8dasom, ki ga podaja \xc4\x8dasovna ena\xc4\x8dba. Ta ima ni\xc4\x8dle \xc5\xa1tirikrat na leto: 15. aprila, 14. junija, 1. septembra in 25. decembra. Najve\xc4\x8dje razlike so \xc2\xb115 minut. Popravki son\xc4\x8dnih ur zaradi \xc4\x8dasovne ena\xc4\x8dbe veljajo za poljubno to\xc4\x8dko na Zemlji in niso odvisni od krajevne zemljepisne \xc5\xa1irine. Zgled son\xc4\x8dne ure, ki upo\xc5\xa1teva \xc4\x8dasovno ena\xc4\x8dbo, je ura v Planetariju Carla Zeissa v Stuttgartu. Uporablja razli\xc4\x8dni obliki gnomonov (poletnega in zimskega).\n_START_SECTION_\nZgodovina\n_START_PARAGRAPH_\nZa najstarej\xc5\xa1o znano son\xc4\x8dno uro velja ura v neolitski prehodni grobnici na arheolo\xc5\xa1kem najdi\xc5\xa1\xc4\x8du Knowth v dolini reke Boyne na Irskem (5000 pr. n. \xc5\xa1t.). Druge stare son\xc4\x8dne ure so predstavljali obeliski (3500 pr. n. \xc5\xa1t.) in sen\xc4\x8dne ure (1500 pr. n. \xc5\xa1t.) iz starega Egipta in Babilona. Verjetno so ljudje merili \xc4\x8das z dol\xc5\xbeinami senc \xc5\xa1e bolj zgodaj, kar pa je te\xc5\xbeko potrditi._NEWLINE_Prvo pristno omembo son\xc4\x8dne ure zasledimo v letu 742 pr. n. \xc5\xa1t.. Stara zaveza za pribli\xc5\xbeno leto 700 pr. n. \xc5\xa1t. opisuje son\xc4\x8dno uro - uro iz Ahaza, ki je omenjena v Iz 38,8 in 2 Kr 20,11. Verjetno gre za najzgodnej\xc5\xa1i zapis o son\xc4\x8dni uri, ki pa je zgodovinsko ni mo\xc4\x8d najti. Izdelana je bila morda v starem Egiptu ali Babilonu. Son\xc4\x8dne ure so v starem veku poznali tudi na Kitajskem, vendar je o njih malo znanega._NEWLINE_Stari Grki so razvili ve\xc4\x8d na\xc4\x8del in oblik son\xc4\x8dnih ur. Morda je son\xc4\x8dne ure stari Gr\xc4\x8diji predstavil Anaksimander okoli leta 560 pr. n. \xc5\xa1t. Po Herodotu so bile starogr\xc5\xa1ke son\xc4\x8dne ure na za\xc4\x8detku izvedene iz babilonskih. Stari Grki so izpopolnili geometrijo in \xc5\xa1e posebej so odkrili koni\xc4\x8dne preseke, ki jim sledijo nodusi son\xc4\x8dnih ur. Teodozij je verjetno izna\xc5\xa1el prenosno son\xc4\x8dno uro, ki je delovala kjerkoli na Zemlji._NEWLINE_Rimljani so privzeli starogr\xc5\xa1ke son\xc4\x8dne ure v tak\xc5\xa1ni meri, da se je Plavt v eni od svojih iger prito\xc5\xbeeval da je dan\xc2\xa0\xc2\xbbrazrezan na dele\xc2\xab\xc2\xa0s povsod prisotnimi son\xc4\x8dnimi urami. Vitruvij je v deveti knjigi svojega dela O arhitekturi (De architectura) iz okoli leta 25 pr. n. \xc5\xa1t. navedel vse znane tipe son\xc4\x8dnih ur in njihove starogr\xc5\xa1ke izumitelje. Po vsej verjetnosti so bile vse z nodusi in so se v glavnem razlikovale po ploskvah, na katere je padala njihova senca.'